Waqt konferenza tal-aħbarijiet il-Ministru għall-Familja u Solidarjetà Soċjali Michael Farrugia ħabbar li se jsir proġett soċjali fil-lokalità tal-Ħamrun. L-idea li jsir dan iċ-ċentru nibtet mill-Kunsill Lokali li ressaq il-bżonnijiet għal ċentru simili madwar sentejn ilu. Spjega li l-bżonnijiet prinċipali identifikati għal dan il-proġett kienu uffiċċju tas-sigurtà soċjali denju ta' dan il-lokal u l-madwar, ċentru għall-iżvilupp soċjali (LEAP) għal dan ir-reġjun, u night shelter li jkun jista' jilqa' l-anzjani li ilhom jitolbu għal refuġju matul il-lejl. Il-Ministru Farrugia qal li l-proġett jinkludi wkoll it-tisbiħ tal-misraħ quddiem il-Kunsill, filwaqt li l-bejt tal-Kunsill se jsir aċċessibbli u msebbaħ sabiex jintuża mill-komunità Ħamruniża u r-residenti tal-madwar. Żied jgħid li saru diskussjonijiet mal-Kunsill ta' qabel li kien offra sabiex iċ-ċentru soċjali jsir hawnhekk. F'April tal-2015 tlestew il-pjanti li ġew esposti għall-ewwel darba lill-pubbliku fl-okkażjoni tal-ftuħ tal-ġnien tar-Rabbat. Il-Ministru spjega wkoll li l-Kunsill preżenti kompla bil-ħidma li kien beda l-Kunsill ta' qablu sabiex dan il-proġett ikun jista' jseħħ. Dr Farrugia żied li ftit tal-ġimgħat ilu nkisbu l-permessi neċessarji mill-Awtorità tal-Ippjanar u l-Ministeru rranġa sabiex ikun hemm il-fondi meħtieġa biex isir dan il-proġett li meta jitlesta se jkun jiswa 'l fuq minn terz ta' miljun ewro. "Bħalissa qed jiġi mħejji t-tender document għax-xogħlijiet li jridu jsiru u fil-ġimgħat li ġejjin ikun ippubblikat. Huwa ppjanat li dan il-proġett ikun lest lejn it-tieni nofs tas-sena d-dieħla," temm jgħid il-Ministru Farrugia.